
Ministru kabineta instrukcija Nr. 3
Rīgā 2022. gada 9. augustā (prot. Nr. 39 24. §)
Kārtība, kādā sniedz atbalstu terora aktā cietušajiem
Izdota saskaņā ar Valsts pārvaldes iekārtas likuma 72. panta pirmās daļas 2. punktu
· 1. Instrukcija nosaka kārtību, kādā Valsts drošības dienests kā Latvijas kontaktpunkts terorismā cietušajiem sniedz Latvijas Republikas teritorijā vai citas Eiropas Savienības dalībvalsts teritorijā notikušā terora aktā cietušajiem informāciju par pieejamo atbalstu.
· 2. Ja terora akts ir noticis Latvijas Republikas teritorijā un par to ir uzsākts kriminālprocess, Valsts drošības dienests papildus Kriminālprocesa likumā paredzētajai informācijai sniedz terora aktā cietušajiem informāciju par:
· 2.1. bezmaksas informatīvo tālruni 116006, pa kuru var saņemt emocionālo, psiholoģisko atbalstu un informāciju par tiesībām kriminālprocesā, tiesībām uz kaitējuma atlīdzību un valsts kompensāciju;
· 2.2. tīmekļa vietni www.cietusajiem.lv.
· 3. Ja terora akts ir noticis Latvijas Republikas teritorijā un tajā ir cietuši trešo valstu valstspiederīgie, Valsts drošības dienests par to informē Ārlietu ministrijas Konsulāro departamentu un Valsts policiju.
· 4. Ja terora akts ir noticis citas Eiropas Savienības dalībvalsts teritorijā un Valsts drošības dienesta rīcībā ir nonākusi informācija par Latvijas valstspiederīgajiem, kuri ir cietuši minētajā terora aktā, šādu informāciju nodod Ārlietu ministrijas Konsulārajam departamentam un Valsts policijai.
· 5. Valsts drošības dienests nodrošina operacionālu informācijas apmaiņu ar citu Eiropas Savienības dalībvalstu kontaktpunktiem par terora aktā cietušajiem.

